Negatiewe sake word deur God gebruik vir positiewe gesindhede – Gereformeerde Kerk Centurion
Gepubliseer op Augustus 16, 2019 deur admin
Negatiewe sake word deur God gebruik vir positiewe gesindhede
Die lewe kan so maklik vir ons negatief raak. Jou omstandighede kan jou so maklik negatief maak. Gebeure in jou lewe, in die skool, by die werk, in die politiek, in die ekonomie, in jou huwelik, in jou verhoudinge met jou werkgewers, onderwysers, ens. Maar hoe reageer jy hierop? Dit is so maklik om vanuit hierdie negatiwiteit te leef en self negatief te raak. Alles kan so maklik donker word om jou.
God is steeds in beheer van jou lewe en van die hele wêreld. Dit is so maklik om op jouself en jou gawes en jou omgewing te vertrou in plaas van op God.
Paulus was seker een wat baie negatief kon raak oor sy lewe en lewensomstandighede. Dink maar hoe het hy gely. Eers was hy 'n Fariseër, 'n dinamiese leier van die volk met 'n blink toekoms van eer en aansien. Dan ruk God alles van hom weg deur hom met blindheid te slaan op pad na Damaskus. Dadelik weet Paulus dit is God wat met hom praat. Paulus word wederbaar sodat hy tot die besef kom dat God nie negatiewe dinge in sy lewe laat gebeur om hom, fisies en geestelik "te breek" nie, nee God gebruik hierdie dinge juis om hom sterk te maak vir sy dienswerk.
"My genade is vir jou genoeg. My krag kom juis tot volle werking wanneer jy swak is." 2 Kor 12:9. Dit is juis wanneer jy altyd besef dat jy volkome op God moet vertrou. "Ora et labora!" Bid en werk. En wanneer jy besef Mat 5:3 "Geseënd is dié wat weet hoe afhanklik hulle van God is, want aan hulle behoort die koninkryk van die hemel."
Dit is wanneer ons in totale afhanklikheid van God leef dat ons weet dat ons met al ons swaarkry, wat dit ookal mag wees, na God toe moet gaan. Vertrou op God! God is in beheer. God sal nooit die werke van sy hande laat vaar nie. Maar deur swaarkry groei ons ook in ons geloof, omdat ons weet dat God altyd by ons is en vir ons sal sorg.